Segir landsbyggðina svelta í menningarmálum Ingi Hans Jónsson , forstöðumaður Eyrbyggju – Sögumiðstöðvar í Grundarfirði , hefur miklar áhyggjur af menningarstarfsemi á landsbyggðinni . Fjárveitinganefnd Alþingis fjallar ekki lengur um umsóknir frá menningarstofnunum og því séu söfn og setur um allt land skilin eftir í mikilli óvissu . Menningarráðin fá samtals um 250 milljónir króna frá ríkinu til að verja til safna - og menningarmála á landsbyggðinni á sama tíma og fjárlög menntamálaráðuneytisins gera ráð fyrir 3,7 milljörðum til sömu málaflokka á höfuðborgarsvæðinu . Ingi Hans veltir því fyrir sér hvort landsbyggðin skipti engu máli í menningarsögu þjóðarinnar . „ Íslendingar verða að vakna og átta sig á þessu borgríki sem Ísland er orðið . Það má líkja þessu við gömlu nýlenduríkin því skattpeningar landsbyggðarinnar fara sjaldnast til hennar aftur . Þetta þarf að stoppa , “ sagði Ingi Hans . Viðtalið við Inga Hans Jónsson má lesa í heild sinni í Skessuhorni vikunnar sem kom út í gær .